**PÁLYÁZAT**

ELTE TTK HÖK Ellenőrző Bizottsági tagságra

Költő Enikő vagyok, 2012. szeptemberében nyertem felvételt az ELTE TTK Biológia alapszakára, előtte pedig a Berzsenyi Dániel Gimnáziumba jártam. Már az Egyetem elkezdésekor megfogalmazódott bennem, hogy valamit tenni szeretnék hallgatótársaimért, szerves része szeretnék lenni a Hallgatói Önkormányzatnak. Ezért is jelentkeztem idén mentornak, ahol a mentortesztet és az elbeszélgetést is sikeresen teljesítettem.  A HÖK által szervezett  Önképző hétvégén és Bevonó táborban is nagy örömmel vettem részt, sok hasznos információval gazdagodtam, utána pedig megválasztottak KÖB delegáltnak.

Jelentkeztem a Választási Bizottságba, amelynek alakuló ülésén a Bizottság elnökévé választottak. Ezen idő alatt közelebbről megismertem a HÖK munkáját a gyakorlatban, vele együtt az Ellenőrző Bizottság feladatait is, mivel szoros együttműködés volt köztünk. Már a Képviselőválasztás lebonyolításakor is arra törekedtem, hogy minden az előírásoknak megfelelően történjen. Ehhez természetesen át kellett tanulmányoznom a TTK HÖK Alapszabályát, ezáltal jó képet kaptam a megfelelő és szabályos működésről. Részt vettem Sik Zsuzsanna Brigitta által tartott felkészítésen, amely után teszt formájában számot adtam tudásomról.

Megválasztásom esetén mindennapi feladataim mellett nagyobb figyelmet fordítanék a tisztségviselői fogadóórák megtartásának ellenőrzésére, mivel úgy gondolom szükséges, hogy hallgatótársainknak lehetőségük legyen személyesen is felvenni a kapcsolatot egy adott tisztségviselővel. Illetve fontosnak tartom, hogy az egyes ülések emlékeztetői minél hamarabb nyilvánosságra legyenek hozva, a mostani hiányosságok pótlásra kerüljenek, hogy a tárgyalt témák, felmerült problémák, és ezekre talált megoldások bárki számára elérhetőek legyenek.

Köszönöm, hogy elolvastad pályázatomat, remélem elnyertem bizalmadat. Minden további kérdésedet szívesen várom, akár személyesen, akár e-mailben.

Budapest, 2013. július 3.

Költő Enikő